من ہم باندات ءِ سنگاپور دیست۔۔
 چندن ساچ۔۔۔۔
 (کراچی ءِ یاتانی دپتر)
 من وہدے کراچی ءَ اتکاں گڈا اِے چاگرد پہ من نوک ات۔۔۔ من ءَ ہمراہ نیست ات۔ مُدام من نشت کتاب ونت۔ واکی یار کتاب انسان ءِ تہنائی ءِ دوست انت۔ کتاب ءَ گوں منی مہر ءُ دوستی ہما وہد ءَ بندات بوت۔ یک ہنچیں زمانگے اتک کہ من اگاں کتاب وتی سرون ءَ ائیر مہ کُتیں گڈا من شپ ءَ واب نہ کپتگ اتاں۔۔۔ ہمدا من قمر علی عباسی ءِ کتابے ونت۔۔۔ لندن لندن۔۔۔۔ اِے کتاب قمر علی عباسی ءِ لندن ءِ گوازینتگیں روچانی بابت ءَ اَت۔۔۔ من ءَ سک دوست بوت۔۔۔۔ اِے اولی کتاب ات کہ ایشی ءَ من ءَ سفرنامہ آنی نیمگ ءَ بُرت، اِے کتاب ءِ وانگ ءَ پد من سفرنامہ آنی وانگ بندات کُت۔۔۔۔
ابن بطوطہ ءِ سفر نامہ ہم من ہما وہد ءَ ونت۔ پدا قمر علی عباسی ءُ مستنصر حسین تارڈ ءِ درستیں سفرنامہ ونتاں۔۔۔۔ ہمے زمانگ ءَ من سقراط ءِ سرگوست ونت۔۔۔ سک دوست بوت۔۔۔ گڈا من مردمانی سرگوست ءُ یاتانی دپترانی وانگ بندات کُت۔ پدا من سارتر، روسو، پھولن دیوی، فرعون، فرینکلن، ٹالسٹوئے، نطشے، خوش ونت سنگھ، ایاز شیخ، ستیہ پال آنند، عرب شاعر نزار قبانی، ایڈورڈ سعید، ایما گولڈمان، وِل ڈیورانٹ، والٹئیر، گورکی، چیخوف، رسول حمزہ توف۔۔ سرگوست ءُ یاتانی دپترانی دراجیں لڑے ات۔۔۔ ونت اَنت۔۔۔۔ داں روچ ئِے مروچی من سفرنامہ ءُ سرگوستانی کتاباں پہ واہگے واناں۔۔۔۔ اِے کتاباں من ءَ باز دات۔۔۔۔ اِے کتاباں من ءَ دگہ دنیایے بُرت کہ اودا من ءُ منی تہنائی ءَ گشت ءُ واب شوہاز کُت۔۔۔۔ ہما واب کہ چد ءُ پیش کس ءَ نہ دیستگ اتنت۔۔۔۔۔ ہما واب کہ آیاں وتی بزانت ہم شمشتگ اَت۔۔۔۔۔۔۔
 چنچو واب آگہی ءَ دیستگ من
 اِے واب انگہ منی گمراہیں نیت ءِ نیمون ءِ دیوال ءِ کُنڈے ءَ کپتگ اَنت۔۔۔۔ زند امیتانی بے گوازیں زر اِنت۔۔۔ سنگت حلیم لال کسہ کُتگ اَت۔۔۔ چندن زند بے مقصد گوزان اِنت۔۔۔۔ مئے زندگی ءِ 28 یا 27 سال گوستگ۔۔۔ ما انگہ ہچ نہ کتگ۔۔۔۔ 45 سال ءِ عمر ءَ مئے زندگی گڈی منزل ءَ کیت۔۔۔۔۔ یار مئے زندگ بوّگ ءَ فائیدگ نیست۔۔۔ ما زمین ءِ سر ءَ مفتہ بوج ئیں۔۔۔۔۔ برے برے گوں حلیم ءِ گپاں دلپروش بوتگ اَتاں۔۔۔۔ بَلے پدا جیڑ اِتگ اَت۔۔۔۔۔ ناں ناں۔۔۔۔ اگاں مردم چیزے بہ کنت گڈا یک کلاکے ہم باز اِنت۔۔۔۔۔بَلے شرط ہمیش اِنت کہ مردم چیزے بہ کنت۔۔۔۔۔۔۔(اِے وس وسانی جنگ انگہ برجاہ اِنت)
 سید ہاشمی کتاب جاہ پہ ما باز دُور اَت۔۔۔ آ وہد ءَ من باز کم شتگ اتاں۔۔۔ بَلے رند ءَ مُدام شُتاں۔۔۔۔ سید ہاشمی کتاب جاہ ءَ گوں منی مہر ءُ دوستی باز ھست اَت۔۔۔۔ (انگہ ھست) بَلے سید ہاشمی کتاب جاہ ءِ پیپرانی چیک کنوک ءَ منی گوما مزنیں نا انصافی یے کُت۔۔۔ ما صبا دشتیاری ءِ گورا ونت۔۔۔ بلوچی نبشتہ کنگ شریں وڑے ءَ زانتگ ات۔ پیپر ہم چش گران نہ ات۔ وش نبشتہ کُت۔۔۔۔ بَلے ایشاں چو کُت جنکان ءَ باز نمبر دات بچکانی حق جت اَنت۔۔۔۔ (انگہ مئے چاگرد ءَ جنین کوکار کن اَنت کہ مردیں آدم مئے حقاں نہ دئیاں۔۔۔ ) البتہ سید ہاشمی کتاب جاہ ءِ پیپرانی چار ءُ تپاس کنوک آ زمانگ ءَ ہرکس بوتہ۔۔۔۔ آئی نام چار اِتگ اَنت ءُ بس اودا جنکان ءَ نمبر داتہ۔۔۔۔ مئے کلاس ءَ دو گوہار وانگ ءَ ات۔ مستریں گوہار وانگ ءُ نبشتہ کنئگ ءَ زبر ات۔ کستریں گوہار ءَ ہچ نہ زانتگ ات۔ پیپر چیک کنوک ءَ رد وارتگ ات۔ مستریں گوہار ءِ جاہ ءَ کستریں گوہار فرسٹ پوزیشن آورت۔ من ءَ سید ریفرنس کتاب جاہ ءِ پیپرانی چک کنوکیں واجہ ءِ سرا سک بزگ بوت۔۔۔ من دل ٗءِ سیر ءَ کند اِت۔۔۔ ھاھاھاھاھا (ھنوں ہم کندگ ءَ یاں) چیا کہ اگاں کسے ءَ ہمے جنک ءِ نبشتہ کُتگیں چیز بہ دیستیناں گشئے زاناں ’’گون ڈارے‘‘ ءَ ریک ءِ سرا پد داتہ۔۔۔۔۔ گڈا چُش؟؟؟؟ ھیر پرواہ نیست۔۔۔۔۔ بقول غالب
 پکڑے جاتے ہیں فرشتوں کہ لکھے پر ناحق
 آدمی کوئی ہمارا دمِ تحریر بھی تھا
 زند جنزان اَت۔۔۔۔ من زند ءِ ہمگام اتاں۔۔۔۔ منی کسانی ہنچیں میتگے ءَ گوستگ ات کہ اگاں مردم ءَ بہ لوٹیت اتیں ہر لوگ ءَ یک نشائی یے دست کپتگ ات۔۔۔۔ نشہ مئے چاگرد ءَ یک ٹائم پاسی چیزے ات۔۔۔۔ ناکو رسول بخش نامیں مردے ھست ات، آئی ءِ اوتاک ءَ مُدام آس روک ات۔۔۔ چرس تریاک۔۔۔۔ اِے مئے چاگرد ءِ نشہ اتنت۔۔۔ سن 1999 تاں 2004 کہ من ءَ شرّی ءَ یات اِنت۔ مئے میتگ نشائی ئیں ورناہانی بنجل جوڑ بوتگ ات۔ اگاں من بہ لوٹ اتیں ہم شرّیں نشائی یے جوڑ بوتگ اتاں۔۔۔۔ بلئے نشہ نہ کت۔۔۔۔ باریں چیا منی دل ءَ نہ گوشت۔
 نوں جاہ کراچی ءَ اَت۔۔۔۔ من ورنائی ءِ بہاران اتاں۔۔۔ یک نیمگے بے سری ءُ دومی نیمگ ءَ بے سر ءُ پادیں عشق۔۔۔۔۔ واکی دل ءَ را پہ واجہ ءَ بدی نیست۔۔۔۔ 28 اپریل 2013 ءِ روچ ءَ من تاں مرگ بے حال نہ باں۔۔۔ بے سمائی اَت۔۔۔ اناگہ ءَ سما کُت۔۔۔۔ من دگہ وڑاں۔۔۔۔ بزانکہ عشق ءَ گور جتگ ات۔۔۔ ہٹ اڈے۔۔۔۔۔۔۔۔ (اِے کسہ دراج اِنت اِے کسہ ءَ دگہ روچے کناں) ھو اِے پدا بے وفا بوت۔ ایشی ءَ من ءَ یلہ دات۔۔۔۔ چیزے مُدت ءَ پد پدا اتک۔۔۔ پدا شُت۔۔۔۔ پدا اتک۔۔۔۔ نوں من وت بد بدل بوتگ اتاں۔ من وت یلہ دات۔۔۔۔۔
 کچھ دن بعد اس سے جدا ہوگئے منیر
 اس بے وفا سے اپنی طبیعت نہیں ملی
 ہمدا من لچہ یے بست۔۔۔
 ترا چہ پیسر زمانگانی لڑے شہ گوستگ
 پہ بے سمائی
 ترا گوں ہوری زمانگے گوست
 گوں آس ءُ آپاں
 ترا چہ پد ہم زمانگے روت
 گوں راہ گوزی آں
 اِے زندگی ءِ سفر ہمیش اِنت
 ہمے وڑا بیت۔۔۔۔۔
 ھیر۔۔۔۔۔۔۔۔۔ ہمے زمانگ ءَ من بچکی کُت۔۔۔۔ یک روچے سیادے نشتگ ات بھنگ ورگ ءَ ات۔۔۔ من ہم بھنگ ءِ لہتیں تاک زرت ءُ وارت گوں۔۔۔۔ چار کلاک ءَ پد بھنگاں من ءَ وتی وڑا کُت۔۔۔۔ بھنگ ہم شومیں نشہ یے۔ منی دماغ واب بوت۔۔۔ من نیم گنوک بوتاں۔۔۔۔ بھنگ ءِ نشہ ءِ تہا من سما کتگ ات کہ برے برے بے ھوش بوتگ اتاں۔۔۔ اِے شپ ءِ وہد اَت۔۔۔ من نیم گنوک بوتاں۔۔۔ سیاد ءَ من ءَ گوشت بے تواری ءَ بہ وپس۔۔۔ من باریں چوں بوتاں۔۔۔ چم پچ کُت اَنت تاں شپ گوستگ ات۔۔ بلے سباہ ءَ من پارک ءَ پہ تچگ ءَ شتاں انگہ سر چکرّگ ءَ ات۔۔۔۔ ہمدا من شعرے بست کہ
 مروچی یا وت ءَ پجہ نیاراں
 مروچی یا زمانگ مٹگی اِنت
 پدا رند ءَ بھنگ ئِے تام ہم نہ چش اِت۔۔۔۔ توبہ توبہ۔۔۔۔ گڈا چُشیں نشہ۔۔۔۔۔۔ اگاں شئے مرید منی دیما بوتیں من ہزار رند ءَ اوشتاتگ ات ءُ سلام کُتگ ات۔۔۔ واکی یار
 بھنگ اَنت کہ سیہ ماری سر اَنت
 ایشاں ہما مرد ور اَنت
 گوں ھالک ءَ سر پہ سر انت
 ھو تاں کراچی یونیورسٹی اِنت۔۔۔۔ مارا استاد ءَ کہ ہرچی وانینتگ ات۔۔۔ من شپ ءَ نیٹ ءَ اتکگ اَت ءُ سرچ کتگ اَت۔۔۔ آ چیزانی بابت ءَ مواد یکجاہ کتگ اَت۔۔۔ وانگ ءِ حب ءُ واھگ باز اَت۔۔۔ وتی دل ءَ وت ءَ محکم کُت۔۔۔ یونیورسٹی ءَ اولی سیمسٹر ءِ پیپر دات اَنت۔۔۔ دو سئے جنکاں من ءَ چہ گیشتر نمبر گپت۔۔۔ من پریشان بوتاں۔۔۔ اِے جنکاں من ءَ چہ گیشتر نمبر چوں گپتگ؟ اِے جُست من ہزار رند ءَ وت ءَ کت من ءَ پسہ نہ رست۔۔۔ دومی سیمسٹر ءَ ہم ہمے جنک من ءَ چہ دیم ءَ اتنت۔۔۔۔ اِے پہ من ھبکہی گپے اَت۔۔۔ یار چندن اِے جنک چوں نمبر گر اَنت۔۔۔۔ سئیمی سیمسٹر ءَ ہم ہمے وڑ بوت۔۔۔۔ چارمی سیمسٹر ءَ من ءَ میڈم ءَ آورت جنکانی توک ءَ نادینت۔۔۔ بلوچ یہاں بیٹھ جاو۔۔۔۔۔ من نشت ءُ نبشتہ کنگ بندات کُت۔۔۔ کمو دیراں پد سر چست کُت۔۔۔ ہمے جنک کہ مُدام من ءَ چہ گیشتر نمبر گرنت۔۔۔ بے تواری ءَ چم ءُ دو چمی ءَ ٹیٹ نکل کنگ ءَ اَنت۔۔۔ من ھیران بوتاں۔۔۔۔۔۔۔ شمارا غوث بہ جنت۔۔۔۔ بزاں شمئے کامیابی ءُ سوب مندی ءِ راز ایش اِنت کہ ہر سیمسٹر ءِ پیپراں نکل کن اِت۔۔۔۔ یکبرے منی دل ءَ گوشت کہ میڈم ءَ بہ گوش۔۔۔۔ میڈم بیا بیا وتی مثالی جنکانی حال ءَ بہ چار کہ چوں نکل کنگ ءَ اَنت۔۔۔۔ بَلے پدا من ہچ نہ گوشت۔۔۔۔ من ءَ ایشانی سرا بزگ بوت۔ من چار اِت۔۔۔۔ اِے درستیں جنکاں اگاں میڈم بہ کشّیت گڈا اِے جوانیں کارے نہ بیت۔۔۔۔ دُز ءِ مات داں چُنت روچ ءَ پیگ پچیت۔۔۔۔ من زاناں روچے ناں روچے اِے جنک الم زان اَنت کہ ما مجرمیں۔۔۔۔ (ھنوں اِے امیت نیست) بَلے زندگی ءِ سفر انگہ برجاہ اِنت۔۔۔۔ ہمدا چہ منی بھیسہ پدا محکم بوت۔۔۔۔ چیا کہ من نکل نہ کناں۔ نوں من ءَ یک چیزے ءَ سرپد بوتاں۔۔۔ جنک چہ بچکاں نکل کنگ ءَ دیما اَنت۔۔۔۔۔ بچک مفتہ بدنام اَنت۔۔۔۔ نکل وَ مردم کنت نئیکہ چُش۔۔۔۔۔۔۔ اِدا ہم جنکاں بچکانی حق جتگ اتنت۔۔۔۔۔۔۔
 کراچی یونیورسٹی ءَ بلوچی زبان ہم وانینگ بوّگ ءَ اَت۔۔۔ استاد شرف شاد اَت۔۔۔۔ بندات ءَ منی دل ءَ نہ گوشت۔۔۔ بَلے رمضان بامری ءَ یک بیہارے دات۔۔۔۔ ہرکس بلوچی کلاس ءَ ایڈمیشن نہ زور ایت۔ من آئی ءِ سلام ءَ علیک نہ کناں۔۔۔ اِے یک مزنیں گپے اَت۔۔۔ رمضان بامری پہ دلگرانی ءَ من ءَ دل نہ بوت۔۔۔ ایڈمیشن زرت۔ بلوچی کلاس وش اَت۔۔۔۔ نودربرانی مزنیں کچے اتکگ اَت۔۔۔۔ بلے بلوچ نودربر پدا وتی بلوچی ءَ اتک اَنت۔ اِدا ہم اڑاں کڑو بندات بوت۔۔۔۔ کراچی یونیورسٹی ءَ وانوکیں بچکانی سوچ ءُ فکر ءِ سرا من ءَ اپسوز بوت۔۔۔۔ بچکانی چیریں گپ مارا سر بوت اَنت۔۔۔ سک بژن بوت۔۔۔ بیست ءُ یکمی کرن ءِ بلوچ نودربرانی ردیں سوچ ءُ فکر ءَ من ءَ بژنی کُت۔۔۔۔ بھر حال مئے جند پہ وانگ ءَ شتگ ات۔۔۔۔ بَلے آ بلوچ نودربر کہ مارا چہ سینئیر اتنت۔ (پہ نام سینئیر) آیانی شک مئے سرا ایش اَت کہ شما عاشقی کن اِت۔۔۔۔۔ (ہِٹ اڈے شمئے سوچ ءُ فکر ءَ) بَلے ما گوں ایمان داری ءَ ونت۔۔۔۔ چیا کہ ما ایشانی گپ اِے گوش ءَ ہش کُت اَنت ءُ آ گوش ءَ کش اتنت۔۔۔ بلوچی کورس ءِ اولی سیمسٹر ءَ بازیں نودربراں پیپر دات۔۔۔ دومی سیمسٹر بوت تاں بازیں جنکاں پیپر نہ دات۔۔۔ ہمدا زوالے اتک۔۔۔۔۔ اِے تاوان مارا مئے سینئیریں نودربراں دات۔۔۔۔ ما وتی بلوچی ءِ کلاس ہلاس کُت۔ نوں نوکیں بیچ بندات بوتگ اَت۔۔۔۔ کلاس ءَ بازیں نودربراں ایڈمیشن نہ زرت۔۔۔۔ نوں بلوچی کلاس ءَ نودربرانی کچ ءُ کساس کم بوتگ ات۔۔۔۔ قدرتی من ہمے کلاک ءَ فارغ بوتگ اتاں۔۔۔ گڈا ہر روچ کلاس گپت گوں۔۔۔ منی ایڈمیشن نیست اَت۔۔۔ بَلے من پمیشکا شُتگ اتاں کہ بلوچی کلاس مئے وتی کلاس اَت۔۔۔ کراچی یونیورسٹی ءَ بلوچی کلاسانی برجم دارگ مئے سوب مندی ءِ نشانی ات۔۔۔۔ اگاں ما اِے کلاس دیما بُرت گڈا دیمتر ءَ یک ڈیپارٹمنٹے ءِ چپ بوّگ ءِ راہ پچ بوتگ اَت۔۔۔۔۔
 من 2004 ءَ کراچی ءَ اتکگ اتاں۔۔۔۔ آ زمانگ ءَ گوادر نوکی نام اَت۔۔۔۔ بیا کہ گوادر ءَ ایکڑ بہا بوّگ ءَ اِنت۔ ما نہ زانت کہ ایکڑ چی یے۔۔۔۔ ایکڑ پہ ما نوکیں چیزے اَت۔۔۔۔ گوادر دَوران اَت۔۔۔۔ منی دل ءَ اومان کُت کہ من ہم بُرواں گوادر ءَ بہ چاراں۔۔۔ بَلے آ وہد ءَ دل ءِ مُراد پیلہ نہ بوت اَنت۔۔۔ اناگہ 2007 یا 2008 ءَ جون ءِ ماہ ءَ منی سنگتے ءَ من ءَ گوادر ءِ آیگ ءُ سئیل ءُ سواد ءِ دعوت دات۔۔۔ گوادر ءِ بابت ءَ مھشور اَت کہ گوادر مستقبل کا سنگاپور ہے۔۔۔۔ من اِے وہد ءَ قمر علی عباسی ءِ سنگاپور ءِ سفرنامہ چلا مسافر سنگاپور ونتگ اَت۔۔۔ من گوشت زاناں گوادر ہم چو سنگاپور ءَ بُرزیں ماڈیانی شہر بیت۔۔۔ من گوادر ءَ رستاں تاں ہچ نیست اَت۔۔۔۔ ہمدا غالب ءِ شعر یات اتک
 کوئی ویرانی سی ویرانی ہے
 دشت کو دیکھ کر گھر یاد آیا
 باندات ءِ سنگاپور ءَ نہ آپ ھست اَت ناں کہ پّکائیں روڈے۔۔۔۔ آ اسپتال ءُ وانگ جاہانی گپ ءَ انگہ بِل۔۔۔۔ فاضل چوک ءِ گندگ ءَ گوں دپ ءَ دراتک۔۔۔۔ ھو اڈے باندات ءِ سنگاپور۔۔۔۔۔ تو ودی بُوگ ءَ چہ پیسر پیر بوتگ ئے۔۔۔۔۔۔۔۔۔
 روان اِنت